## Pravilnik o postupku podjele državnih nagrada za znanost

### NN 38/1997 (11.4.1997.), Pravilnik o postupku podjele državnih nagrada za znanost

# MINISTARSTVO ZNANOSTI I TEHNOLOGIJE

Na temelju članka 18. Zakona o hrvatskim državnim nagradama za znanost
("Narodne novine" br. 108/95), Odbor za podjelu državnih nagrada za znanost
na prijedlog ministra znanosti i tehnologije i po pribavljenom mišljenju
Odbora za ustav, poslovnik i politički sustav, na sjednici održanoj dana
9. prosinca 1996. godine donosi

## **PRAVILNIK**

### **O POSTUPKU PODJELE DRŽAVNIH NAGRADA ZA ZNANOST**

I. OPĆE ODREDBE

Članak 1.

Osim pravilnikom uređuje se način rada Odbora za podjelu državnih nagrada
za znanost (u daljnjem tekstu: Odbor), i to: osnivanje i rad stručnih povjerenstava,
način raspisivanja natječaja za podjelu nagrada, način predlaganja predloženika
za podjelu nagrada, kriteriji i postupak za podjelu nagrada, visina novčanih
iznosa nagrada, izgled i opis povelja i druga pitanja koja se odnose na
rad Odbora.

Članak 2.

Državne nagrade za znanost (u daljnjem tekstu: nagrade) podjeljuje Sabor
Republike Hrvatske na prijedlog Odbora, na temelju Zakona o hrvatskim državnim
nagradama za znanost ("Narodne novine" br. 108/95.).

II. NAČIN RASPISIVANJA NATJEČAJA ZA PODJELU NAGRADA

Članak 3.

Postupak za podjelu nagrada pokreće svake godine Odbor, raspisivanjem
javnog natječaja, koji se objavljuje do 1. prosinca i traje 30 dana od
dana objave.

U natječaju se objavljuju: vrsta, namjena, broj nagrada i kriteriji
za podjelu nagrada. Utvrđuje se također postupak predlaganja znanstvenika,
istraživača, znanstvenih novaka ili skupine znanstvenika (u daljnjem tekstu:
predloženici za nagradu) i rok za podnošenje poticaja za pokretanje postupka
za podjelu nagrada (u daljnjem tekstu: poticaj).

Članak 4.

Poticaj mora biti pismeno obrazložen.

Pismeno obrazloženje sadrži prosudbu o znanstvenoj djelatnosti predloženika
za određenu vrstu i namjenu nagrade, prosudbu postignutih rezultata kao
i znanstveno područje za koje se predlaže podjela nagrade.

Uz poticaj se dostavlja popis znanstvenih radova razvrstanih prema uvjetima
utvrđenim člankom 43. Zakona o znanstvenoistraživačkoj djelatnosti ("Narodne
novine" br. 96/95), odnosno članka 12. izmjena i dopuna istog Zakona ("Narodne
novine" br. 29/96), i najznačajniji radovi iz znanstvenoistraživačkog rada
predloženika a na kojima se poticaj temelji.

Uz poticaj se dostavlja i životopis predloženika za nagradu s općim
podacima o predloženiku, znanstvenom zvanju i statusu, ustanovi zaposlenja
i sl.

Ako poticaj nije obrazložen ili obrazloženje ne sadrži dovoljno elemenata
za prosudbu ili je dostavljena dokumentacija nepotpuna, Odbor može zatražiti
od podnositelja da u roku od petnaest dana dopuni poticaj.

Članak 5.

Poticaj s dokumentacijom iz članka 4. ovog Pravilnika u dva primjerka
upućuje se Odboru putem Ministarstva znanosti i tehnologije (u daljnjem
tekstu: Ministarstvo).

Ministarstvo u roku od 30 dana od zaključenja natječaja obrađene poticaje
dostavlja Odboru na daljnji postupak.

III. OSNIVANJE I RAD STRUČNIH POVJERENSTAVA

Članak 6.

Radi davanja mišljenja o predloženicima za nagradu, Odbor osniva stručna
povjerenstva za sljedeća znanstvena područja:

1. prirodnih znanosti

2. biomedicinskih znanosti

3. tehničkih znanosti

4. biotehničkih znanosti

5. društvenih znanosti

6. humanističkih znanosti

Stručna povjerenstva iz stavka 1. ovog članka imaju predsjednika, zamjenika
predsjednika i devet članova.

Predsjednik, zamjenik predsjednika i članovi stručnih povjerenstava
imenuju se na vrijeme od četiri godine.

Članak 7.

Predsjednik, zamjenik predsjednika i članovi stručnog povjerenstva imenuju
se iz redova istaknutih znanstvenih djelatnika s tim da je predsjednik
stručnog povjerenstva ujedno i član Odbora.

Ukoliko je poticaj za podjelu nagrade pokrenut za člana stručnog povjerenstva
ili člana Odbora, Odbor imenuje zamjenika članu na godinu dana, na način
kojim se imenuju članovi stručnog povjerenstva, odnosno članovi Odbora.

Članak 8.

Na temelju objavljenog natječaja Odbor raspoređuje pristigle poticaje
stručnom povjerenstvu za nadležno znanstveno područje.

Odbor može odlučiti da pojedine poticaje ne upućuje na daljnji postupak
stručnom povjerenstvu za nadležno znanstveno područje, odnosno da obustavi
već započeti postupak, ako utvrdi da predloženik za nagradu ne ispunjava
uvjete za podjelu nagrade.

Članak 9.

Stručna povjerenstva rade i donose mišljenja na sjednici.

O tijeku sjednice vodi se zapisnik.

Mišljenje o predloženiku za podjelu nagrade valjano je, ako se o njemu
javnim ili tajnim glasovanjem izjasnila natpolovična većina članova stručnog
povjerenstva.

Član stručnog povjerenstva koji se ne složi s mišljenjem većine članova
može zahtijevati da se njegovo izdvojeno mišljenje s obrazloženjem unese
u zapisnik o tijeku sjednice stručnog povjerenstva.

Članak 10.

Predsjednik stručnog povjerenstva imenuje po svakom poticaju tri recenzenta,
dva za izradu recenzije a trećeg u pričuvi, iz skupine uglednih znanstvenika
iz zemlje i inozemstva.

Predsjednik stručnog povjerenstva određuje jednog člana povjerenstva
za izradu sažetog izvješća o pojedinom predloženiku za nagradu kojeg podnosi
stručnom povjerenstvu.

Članak 11.

Recenzija mora imati obrazloženje iz kojeg treba biti vidljivo da recenzent
predlaže ili ne predlaže da se o poticaju za pokretanje postupka za podjelu
nagrada dalje raspravlja.

Ako su recenzije oprečne, poticaj za pokretanje postupka za podjelu
nagrade upućuje se i trećem imenovanom recenzentu na mišljenje.

Članak 12.

Rad predsjednika, zamjenika predsjednika i članova stručnog povjerenstva
nagrađuje se prema posebnoj odluci Odbora, u okviru sredstava kojim raspolaže
Odbor.

IV. RAD ODBORA, NAČIN PREDLAGANJA PREDLOŽENIKA ZA PODJELU NAGRADA

Članak 13.

Predsjednik stručnog povjerenstva dostavlja zapisnik o tijeku sjednice
stručnog povjerenstva predsjedniku Odbora.

Predsjednik stručnog povjerenstva obvezno je nazočan sjednici Odbora
na kojoj se raspravlja o mišljenju stručnog povjerenstva.

Članak 14.

Sjednice Odbora saziva i priprema predsjednik Odbora.

Poziv za sjednicu dostavlja se članovima Odbora u pravilu najmanje pet
dana prije održavanja sjednice.

Odbor vodi zapisnik o tijeku svake sjednice.

Odbor donosi valjane zaključke samo ako je sjednici Odbora nazočna natpolovična
većina imenovanih članova Odbora.

Članak 15.

Članovi Odbora odlučuju o prijedlogu za podjelu nagrada javnim ili tajnim
glasovanjem.

Rezultat glasovanja utvrđuje predsjednik Odbora ili njegov zamjenik.

V. VISINA NOVČANIH IZNOSA NAGRADA

Članak 16.

Visinu nagrada određuje Odbor prema visini sredstava odobrenim za tekuću
godinu u Državnom proračunu Republike Hrvatske.

VI. IZGLED I OPIS POVELJE

Članak 17.

Povelja koja je sastavni dio nagrade ima dimenzije 30,00 cm x 42,00
cm, u 4 boje na 200 gr/m2 kartonu, s tekstom koji odgovara svakoj od vrsta
nagrada.

Sadržaj i oblik povelje utvrđuje Odbor prema vrsti nagrade.

VII. PRIJELAZNE I ZAVRŠNE ODREDBE

Članak 18.

Sva prava od značaja za rad Odbora koja nisu uređena ovim Pravilnikom,
Odbor će urediti Poslovnikom o radu, u roku od 30 dana od imenovanja članova
Odbora.

Članak 19.

Ovaj Pravilnik stupa na snagu danom objave u "Narodnim novinama".

Klasa: 061-03/96-01/001
Urbroj: 533-02-96-2
Zagreb, 9. prosinca 1996.

Predsjednik Odbora za
podjelu državnih nagrada za znanost **akademik Vlatko Pavletić,** v. r.

Pravilnik, NN 38/1997-555